

**Võrreldavate pakkumuste korraldamine**

**kultuuririkkuse aasta lõpusündmusega seotud infofilmide loomiseks**

18.12.2024

Integratsiooni Sihtasutus otsib koostööpartnerit, kes loob infofilmid kultuuririkkuse aasta lõpusündmuse tarbeks.

**1. TAUSTAINFO**

Kultuuriministeeriumi eestvedamisel valiti 2024 kultuuririkkuse aastaks. Aastal 2024 tähistasime Eesti kultuurilist mitmekesisust – meie kogukondade ja rahvaste omapärasid, mis loovad meie kultuuririkkuse. Just sellele Eesti inimesi ühendavale väärtusele pöörasime tähelepanu Kultuuriministeeriumi algatatud teema-aasta raames, mille korraldamine usaldati Integratsiooni Sihtasutusele. Lähemalt: <https://www.integratsioon.ee/teema-aasta>

Kultuuririkkuse aasta lõpusündmus toimub 18.01.2025 Tallinnas. Tegemist on sündmusega, kus erinevate kogukondade esindajad näitavad oma rahvuse ja kultuuri erinevusi ja sarnasusi. Sündmuse raames saab tutvuda erinevate rahvuste muusikaga, tantsudega, ajalooga ja ka rahvariietega. Teema-aasta ühist lõpetamist korraldame koostöös rahvuskogukondi esindavate Eesti Rahvakultuuri Keskuse, Lüüra ja Eestimaa Rahvaste Ühendusega.

Tellitavad infofilmid on vajalikud sündmuse tutvustamiseks.

**2. LEPINGU ESE**

Soovime tellida teenuseid, mille osutamise tulemusena valmivad infofilmid, mis tutvustavad kultuuririkkuse aasta lõpusündmust eesti, inglise ning vene keeles.

Teenuse kood *CPV* klassifikaatori kohaselt on 92111250-9, so infofilmide tootmine.

**3. TEENUS**

Vajame 31. detsembriks 2024 kokku 7 animeeritud infofilmi:

1. eesti keeles peale leotud tekstiga 1920x1080 px
2. eesti keeles peale loetud tekstiga koos eesti viipekeele tõlkega 1920x1080 px
3. eesti keeles peale loetud tekstiga koos eesti viipekeele tõlkega 1080x1920 px
4. eesti keeles peale loetud tekstiga 1080x1920 px
5. inglise keeles peale loetud tekstiga 1920x1080 px,
6. vene keeles peale loetud tekstiga 1920x1080 px
7. vene keeles peale loetud tekstiga vene viipekeele tõlkega 1920x1080 px

Visuaalse lahenduse loomisel on võetud aluseks kultuuririkkuse aasta visuaalne identiteet ja kasutusele on võetud kõik tellija poolt antud elemendid.

Infofilmide loomiseks vajalike tekstide, tõlgete salvestamisel ja muusika valimisel on võetud arvesse tellija poolt täpsustatud ootused.

Infofilmide monteerimisel on arvestatud järgnevad tehnilised nõuded:

1. Sobivad koodekid: H264, DN-HD, XDCAM-HD
2. FPS: 25
3. Heli: Wave, 48 kHz (nivoo max –8)
4. Formaat: .mov

Tellija jagab täpse info teenuseosutajaga. Teenuseosutaja kooskõlastab kõik kasutusele võetavad lahendused jooksvalt tellijaga.

**4. PAKKUMUSE ESITAMINE**

Pakkumuse palume saata **hiljemalt 20. detsembril kell 12.00** meilile [elmira.hozjaitsikova@integratsioon.ee](mailto:elmira.hozjaitsikova@integratsioon.ee) milles palume tuua vähemalt järgmist:

**4.1. Teenuse maht**

Kinnitus, et olete valmis looma kõik tellitavad infofilmid vastavalt punktis 3 toodud ootustele.

**4.2. Pakkumuse maksumus**

Pakutava teenuse kogumaksumus (käibemaksuga ja ilma käibemaksuta).

**5. PAKKUMUSTE VÕRDLEMINE**

Meil on õigus küsida pakkujalt selgitusi. Võtame selgitusena saadud andmeid ja dokumente hankes otsuste tegemisel arvesse vaid juhul, kui nende andmete ja dokumentide hilisem esitamine ei too kaasa pakkumuse või sellega koos esitatud teiste dokumentide sisulist või olulist muutmist ega anna asjaomasele pakkujale teiste pakkujate ees mistahes sisulist eelist.

Edukas on madalaima maksumusega pakkumus.

Maksuvõlgnevusega pakkujat edukaks ei kuulutata.

Tagame pakkumusele konfidentsiaalsuse.

**6. PAKKUJATE TEAVITAMINE**

Teavitame hindamistulemusest hiljemalt 23. detsembril 2024.

**7. KOOSTÖÖ**

Tasustame osutatud teenuseid e-arve alusel. Pärast teenuse osutamist palume esitada e-arve, mille maksetähtaeg peab olema vähemalt 14 päeva. Arvel peab olema tellija aadress (Integratsiooni Sihtasutus, Linda 2, 20309 Narva) ja kontaktisiku nimi (Alena Stadnik).

**8. TÄIENDAV INFO KÄESOLEVA PAKKUMUSKUTSE KOHTA**

Täpsustavad küsimused on teretulnud kuni 19. detsembri 2024 kella 16.00-ni meiliaadressil [alena.stadnik@integratsioon.ee](mailto:alena.stadnik@integratsioon.ee). Vastame hiljemalt 20. detsembril 2024 kell 10 ja saadame vastuseid kõigile, kellele oleme kutset saatnud.

Täiendavatele küsimustele vastab kultuuririkkuse aasta teavitusjuht: Alena Stadnik, e-post  [alena.stadnik@integratsioon.ee](mailto:alena.stadnik@integratsioon.ee).